b"\n_START_ARTICLE_\nVolod\xc3\xadmir Vinnitxenko\n_START_SECTION_\nJoventut i activitats pol\xc3\xadtiques\n_START_PARAGRAPH_\nVinnitxenko va comen\xc3\xa7ar a estudiar Dret a la Universitat de K\xc3\xadev el 1901, per\xc3\xb2 a causa de la seva expulsi\xc3\xb3 el 1902 per les seves activitats revolucion\xc3\xa0ries, no va acabar els estudis. Fou membre del Partit Revolucionari Ucra\xc3\xafn\xc3\xa8s (RUP) i m\xc3\xa9s tard, del Comit\xc3\xa8 Executiu del Partit Obrer Socialdem\xc3\xb2crata Ucra\xc3\xafn\xc3\xa8s (USDRP). Fou tamb\xc3\xa9 l'editor de la revista anomenada Borot'ba. Per evitar ser arrestat per les seves activitats pol\xc3\xadtiques, Vinnitxenko fug\xc3\xad a l'estranger diverses vegades entre 1903 i 1917 i va tornar a Ucra\xc3\xafna o R\xc3\xbassia sempre de manera clandestina. Aix\xc3\xb2 li va valer un any de pres\xc3\xb3 el 1903. Durant la Primera Guerra Mundial Vinnitxenko va viure il\xc2\xb7legalment a Moscou i el 1917 va tornar a Ucra\xc3\xafna per participar en la lluita per la independ\xc3\xa8ncia de 1917-1920.\n_START_SECTION_\nC\xc3\xa0rrecs i exilis\n_START_PARAGRAPH_\nCom a l\xc3\xadder de l'USDRP, va ser triat com un dels dos vicepresidents de la Rada Central i com el primer president de la Secretaria General de la Rada Central del govern aut\xc3\xb2nom d'Ucra\xc3\xafna. Mentre que l'Hetmanat regia la vida pol\xc3\xadtica a Ucra\xc3\xafna despr\xc3\xa9s de la intervenci\xc3\xb3 d'Alemanya, va liderar la Uni\xc3\xb3 Nacional d'Ucra\xc3\xafna per eliminar Pavl\xc3\xb3 Skoropadski i restaurar la Rep\xc3\xbablica Popular d'Ucra\xc3\xafna. Del 19 de desembre del 1918 fins al febrer de 1919, va ser president del Directori d'Ucra\xc3\xafna. En desacord amb la pol\xc3\xadtica pro-Entesa del Directori i davant el desordre existent a Ucra\xc3\xafna, Vinnitxenko renunci\xc3\xa0 i es va traslladar a Viena on va tractar de mobilitzar els socialistes ucra\xc3\xafnesos a l'estranger per negociar amb Lenin un estat socialista independent ucra\xc3\xafn\xc3\xa8s. Va ser llavors l\xc3\xadder del Partit ucra\xc3\xafn\xc3\xa8s Ukapisty i va sortir de la USDRP. Els seus intents van quedar infructuosos._NEWLINE_L'estiu de 1920, es va estar a Moscou i Kh\xc3\xa0rkiv. L'Ukapisty encara era tolerat. Va ser nomenat viceprimer ministre de la Ucra\xc3\xafna Sovi\xc3\xa8tica per\xc3\xb2 es va adonar r\xc3\xa0pidament que els bolxevics no li donarien poder real. Vinnitxenko deix\xc3\xa0 Ucra\xc3\xafna i va posar fi a la seva associaci\xc3\xb3 amb l'Ukapisty. Agn\xc3\xb2stic i lliurepensador, Volod\xc3\xadmir Vinnitxenko era tolerant amb la religi\xc3\xb3 i no es va unir a la propaganda antireligiosa del r\xc3\xa8gim sovi\xc3\xa8tic. Es va instal\xc2\xb7lar a Fran\xc3\xa7a. Tot i que va mantenir contactes amb alguns dels l\xc3\xadders sovi\xc3\xa8tics d'Ucra\xc3\xafna, tanmateix mai no hi va tornar. Es va dedicar en exclusiva a la seva carrera liter\xc3\xa0ria."